b'\n_START_ARTICLE_\nL\xc3\xa5n\n_START_PARAGRAPH_\nEt l\xc3\xa5n er en aftale mellem to parter, hvor den ene part, l\xc3\xa5ngiver eller kreditor, udl\xc3\xa5ner en genstand eller et pengebel\xc3\xb8b, og den anden part, l\xc3\xa5ntager eller debitor (ogs\xc3\xa5 kaldet skyldneren eller blot l\xc3\xa5neren), p\xc3\xa5tager sig en forpligtelse til at levere eller betale det l\xc3\xa5nte tilbage efter n\xc3\xa6rmere aftale. Pengel\xc3\xa5n ydes (bortset fra private l\xc3\xa5n mellem venner og familie) typisk mod et yderligere vederlag, typisk i form af rente og/eller oprettelsesgebyr. Dette kaldes ogs\xc3\xa5 for kreditomkostninger._NEWLINE_L\xc3\xa5ngiver siges at have en fordring p\xc3\xa5 l\xc3\xa5ntager. L\xc3\xa5ntager har en g\xc3\xa6ld til l\xc3\xa5ngiver.\n_START_SECTION_\nDebitors pligter\n_START_PARAGRAPH_\nI Danmark g\xc3\xa6lder g\xc3\xa6ldsbrevsloven, hvis bestemmelse i \xc2\xa73 ofte som huskeregel gengives som pengeskyld er bringeskyld (med forts\xc3\xa6ttelsen: anden skyld er henteskyld) og udtrykker, at debitor ved pengel\xc3\xa5n har pligt til at betale de aftalte ydelser, men yderligere skal g\xc3\xb8re dette til rette tid og p\xc3\xa5 rette sted. Rettidig betaling indeb\xc3\xa6rer, at det er debitors ansvar at ydelsen kommer l\xc3\xa5ngiver i h\xc3\xa6nde inden betalingsfristens udl\xc3\xb8b, mens rette betalingssted er det af kreditor anviste betalingssted._NEWLINE_Der ligger ogs\xc3\xa5 i bestemmelsen, at eventuelle omkostninger ved betalingen afholdes af debitor.\n_START_SECTION_\nKreditrisiko\n_START_PARAGRAPH_\nEt l\xc3\xa5n, hvor en aftalt betaling ikke er sket, siges at v\xc3\xa6re misligholdt, og l\xc3\xa5ntager siges at v\xc3\xa6re i restance._NEWLINE_Typisk kan l\xc3\xa5ngiver opsige et l\xc3\xa5n til umiddelbar indfrielse, hvis restancen har varet l\xc3\xa6ngere end en vis periode, og er der stillet sikkerhed for l\xc3\xa5net, vil kreditor kunne s\xc3\xb8ge denne realiseret. Samtidigt vil l\xc3\xa5ntager typisk skulle betale en h\xc3\xb8jere rente, kaldet morarente, og et gebyr._NEWLINE_Risikoen for misligholdelse og for tab for l\xc3\xa5ngiver som f\xc3\xb8lge heraf, kaldes kreditrisiko._NEWLINE_L\xc3\xa5ntagere i st\xc3\xb8rre l\xc3\xa5n, herunder internationale obligationsl\xc3\xa5n, vil ofte have underkastet sig en kreditvurdering af et kreditvurderingsbureau (ratingbureau), der udarbejder en bed\xc3\xb8mmelse af kreditrisikoen og tildeler en karakter (rating), der udtrykker denne.\n_START_SECTION_\nUdregning af l\xc3\xa5n\n_START_PARAGRAPH_\nHerunder f\xc3\xb8lger et eksempel p\xc3\xa5 renteberegningen for et l\xc3\xa5n_NEWLINE_L\xc3\xa5n: 100 kr. 12% p.a. 1% pr. mdr._NEWLINE__NEWLINE_1. m\xc3\xa5ned 100kr +1%_NEWLINE__NEWLINE_2. m\xc3\xa5ned 100*0,01+100=101 +1%_NEWLINE__NEWLINE_3. m\xc3\xa5ned 101*0,01+101=102,01 _NEWLINE__NEWLINE_K = start kapital _NEWLINE__NEWLINE_Kn= ny kapital (det man ender med) _NEWLINE__NEWLINE_n= antal tilskrivninger_NEWLINE__NEWLINE_p= procent: 100*(5%=0,05) _NEWLINE_Kn=K*(1+p)^n_NEWLINE_Kn=10.000(1+0,00292)^10= 11,894\n_START_SECTION_\nForbrugsl\xc3\xa5n\n_START_PARAGRAPH_\nForbrugsl\xc3\xa5n er stillet uden sikkerhed og kan typisk optages hurtigt online. Forbrugsl\xc3\xa5n ydes af finansieringsselskaber, pengeinstitutter og visse butiksk\xc3\xa6der til finansiering af forbrug. Dette v\xc3\xa6re sig husholdningsanskaffelser i form af varige forbrugsgoder, f.eks. bil, nyt ejendomsinventar eller tilsvarende. Der har tidligere v\xc3\xa6ret store forskelle p\xc3\xa5 omkostningsniveauet ved forbrugsl\xc3\xa5n, men nye love har skabt st\xc3\xb8rre gennemsigtighed vedr. rente- og gebyrvilk\xc3\xa5r, mens ogs\xc3\xa5 for\xc3\xb8get konkurrence har reduceret finansieringsomkostningerne._NEWLINE_Der findes mange forbrugsl\xc3\xa5n i Danmark som alle har specialiseret sig inden for forskellige bel\xc3\xb8bsst\xc3\xb8rrelser. Via denne type l\xc3\xa5n udl\xc3\xa5nes der f.eks. alt fra 5.000 kr. til 300.000 kr. Dog findes der endnu mindre l\xc3\xa5n, kaldet kvikl\xc3\xa5n.\n_START_SECTION_\nKreditformidler\n_START_PARAGRAPH_\nEn kreditformidler er en fysisk eller juridisk person, der ikke optr\xc3\xa6der som kreditgiver, men som mod betaling af et honorar hj\xc3\xa6lper l\xc3\xa5ntager med at indhente relevante l\xc3\xa5netilbud.'